Raġel armat b'arma taqta u bil-ponta jwettaq hold-up f'Bormla Illum, għal ħabta tas-6:30 p.m, il-Pulizija ġiet infurmata li kienet seħħet serqa minn ħanut fi Triq l-Oratorju, Bormla. Il-Pulizija marret minnufih fuq il-post u minn stħarriġ preliminari li sar jidher li raġel armat b'arma taqta u bil-ponta, daħal fil-ħanut u talab il-flus lill-kaxxiera; mara ta' 36 residenti l Fgura. Ir-raġel ħarab minn fuq il-post wara li seraq ammont ta' flus kontanti. Il-Maġistrat tal-Għassa Dr Neville Camilleri LL.D kien infurmat bil-każ u ħatar inkjesta. L-investigazzjonijiet tal-Pulizija tad-Distrett u tal-Iskwadra tar-Reati Maġġuri għadhom għaddejjin.